Opdatering klokken 13.51: Branden er nu under kontrol. Et sommerhus er nedbrændt, mens to-tre andre sommerhuse har fået brandskader. To sommerhuse i Blokhus ved Vesterhavet står lige nu i flammer. Brandene er brudt ud i området ved Tobaksvej, Stumpen og Moreavej. Det oplyser Nordjyllands Politi på Twitter . - Ilden springer i klitterne og er ude af kontrol, skriver politiet. Folk bliver bedt om at holde sig væk, da det er livsfarligt at opholde sig i området. Samtidig vurderer politiet, at der er risiko for, at branden breder sig yderligere. Branden i de to sommerhus er opstået på grund af en naturbrand, skriver Ekstra Bladet . - Det startede som en naturbrand, og nu har det bredt sig til minimum to sommerhuse midt i et sommerhusområde. Vi arbejder deroppe, og vi har flere patruljer tilstede. Brandvæsnet er også i stort tal deroppe, siger Karsten Højrup Kristensen, vagtchef ved Nordjyllands Politi, til Ekstra Bladet. Sommerhusområdet er med spredt beplantning, og det hele er ifølge politiet knastørt. Ifølge vagtchefen er stort set alle sommerhusene i området beboet i øjeblikket. - Det brænder lige op og ned ad sommerhuse, fortæller han til Ritzau. Ambulance set forlade området TV 2 har talt med Thomas Velling, som er i et sommerhus omtrent 100-150 meter fra branden. - Vi kan se, at der er et sommerhus, der er helt i flammer nu. Det er fuldstændig brændt ud. Så er der også ild i klitterne, hvor brandmænd går rundt og prøver at bekæmpe ilden, fortæller han. Han fortæller videre, at en ambulance er set forlade området med en person. Det har dog ikke været muligt for TV 2 at få bekræftet, om nogen er kommet til skade. Evakuering i gang Nordjyllands Politi og brandvæsenet er på stedet, hvor en evakuering er i gang. I alt er der tale om et område i en radius af et par hundrede meter, der bliver evakueret. Det oplyser politiet til Ritzau. For at kunne arbejde optimalt opfordrer politiet til at give beredskaberne arbejdsplads. I alt assisterer Beredskabsstyrelsen Nordjylland med 14 mand, autosprøjte, slangegruppe og to tankvogne. Det oplyser beredskabet på Twitter . - Vi har mange folk på stedet, der har travlt med at arbejde, så vi kan ikke lige nu sige noget om, hvor omfattende det er. Men det virker til at være ret omfattende, lyder det fra Karsten Højrup Kristensen til Ritzau. Sommerhusområdet ligger omkring fem kilometer fra Fårup Sommerland.

Opsummering:
Nordjyllands Politi melder, at det er livsfarligt at opholde sig i området på grund af branden.